Resumé af udtalelse fra Den Europæiske Tilsynsførende for Databeskyttelse om forslag til Europa-Parlamentets og Rådets forordning om ændring af Europa-Parlamentets og Rådets forordning (EU) 2018/1727 for så vidt angår Eurojusts indsamling, opbevaring og analyse af bevismateriale vedrørende folkedrab, forbrydelser mod menneskeheden og krigsforbrydelser

(Udtalelsen findes i sin helhed på engelsk, fransk og tysk på EDPS' websted www.edps.europa.eu)

(2022/C 214/08)

Den 25. april 2022 fremlagde Europa-Kommissionen et forslag til Europa-Parlamentets og Rådets forordning om ændring af Eurojustforordningen for så vidt angår Eurojusts indsamling, opbevaring og analyse af bevismateriale vedrørende folkedrab, forbrydelser mod menneskeheden og krigsforbrydelser.

EDPS anerkender det presserende behov for at afhjælpe begrænsningerne i Eurojusts eksisterende sagsforvaltningssystem, som har indvirkning på Eurojusts evne til at støtte og styrke koordineringen og samarbejdet mellem nationale efterforsknings- og retsforfølgningsmyndigheder i forbindelse med folkeretlige kerneforbrydelser, herunder de forbrydelser, der måtte blive begået efter Ruslands militære aggression mod Ukraine den 24. februar 2022. I denne henseende bemærker EDPS, at Kommissionen allerede har foreslået at forbedre Eurojusts sagsforvaltningssystems nuværende struktur for så vidt angår Eurojusts aktiviteter i forbindelse med efterforskning og retsforfølgning af terrorhandlinger. En modernisering af sagsforvaltningssystemet og digitalisering af informationsudvekslingen mellem de kompetente myndigheder i medlemsstaterne og Eurojust indgår ligeledes i dette forslag.

EDPS bemærker, at den påtænkte undtagelse i henhold til forslaget om at opbevare oplysninger vedrørende folkedrab, forbrydelser mod menneskeheden og krigsforbrydelser uden for Eurojusts sagsforvaltningssystem vil være af midlertidig karakter, og at den automatiserede datahåndterings- og lagringsfacilitet vil blive integreret i det nye sagsforvaltningssystem, som forventes oprettet i kraft af et tidligere forslag. På grund af den ekstraordinære karakter af de nuværende omstændigheder og nyhedsværdien af den foreslåede løsning vil EDPS være særlig opmærksom herpå i forbindelse med sine tilsynsaktiviteter vedrørende Eurojust.

Denne udtalelse har til formål at yde konstruktiv rådgivning til EU-lovgiveren med henblik på at sikre, at det databeskyttelsesniveau, der allerede er garanteret i kraft af Eurojustforordningen, ikke undermineres. På denne baggrund fremsætter EDPS en række henstillinger vedrørende:

— Eurojusts indsamling og udveksling af bevismateriale

— sikkerheden i forbindelse med den automatiserede datahåndterings- og lagringsfacilitet

— fristerne for opbevaring af de oplysninger, der lagres i den automatiserede datahåndterings- og lagringsfacilitet

— forholdet til artikel 90 i EUDPR.

1. INDLEDNING OG BAGGRUND

1. Den Europæiske Unions Agentur for Strafferetligt Samarbejde (Eurojust) støtter de nationale myndigheder, der har til opgave at efterforske og retsforfølge de former for grov kriminalitet, som Eurojust har kompetence til at behandle i medfør af forordning (EU) 2018/1727 (1) (»Eurojustforordningen«). Blandt disse forbrydelser er folkedrab, forbrydelser mod menneskeheden og krigsforbrydelser.

2. Den 25. april 2022 fremlagde Europa-Kommissionen et forslag til Europa-Parlamentets og Rådets forordning om ændring af Eurojustforordningen for så vidt angår Eurojusts indsamling, opbevaring og analyse af bevismateriale vedrørende folkedrab, forbrydelser mod menneskeheden og krigsforbrydelser (»forslaget«).

3. Kommissionen har tidligere foreslået at forbedre Eurojusts sagsforvaltningssystems nuværende struktur for så vidt angår Eurojusts aktiviteter i forbindelse med efterforskning og retsforfølgning af terrorhandlinger og forbedring af måden, hvorpå Eurojusts europæiske terrorbekæmpelsesregister fungerer (2). En modernisering af sagsforvaltningssystemet og digitalisering af informationsudvekslingen mellem de kompetente myndigheder i medlemsstaterne og Eurojust påtænkes ligeledes i denne forbindelse (3).

4. Formålet med forslaget er at gøre det muligt for Eurojust at indsamle, opbevare og analysere bevismateriale i forbindelse med folkedrab, forbrydelser mod menneskeheden, krigsforbrydelser og dermed forbundne strafbare handlinger og, når det er nødvendigt og hensigtsmæssigt, at muliggøre udveksling heraf eller på anden måde stille materialet til rådighed for de kompetente retslige myndigheder, det være sig nationale eller internationale, navnlig efter Ruslands uhørte militære aggression mod Ukraine den 24. februar 2022 (4).

5. Denne udtalelse fra EDPS er afgivet på grundlag af en høring fra Europa-Kommissionen af 6. maj 2022 i henhold til artikel 42, stk. 1, i EUDPR. EDPS glæder sig også over henvisningen til denne høring i betragtning 18 i forslaget.

7. KONKLUSIONER

17. På baggrund af ovenstående fremsætter EDPS følgende henstillinger: (1) at tilføje en erklæring i betragtningerne om, at forslaget ikke har til formål at indføre nogen forpligtelse for de nationale myndigheder til at udveksle information og bevismateriale med Eurojust (2) at medtage retningslinjer i forslaget om fortolkningen af formuleringen »hvor det er nødvendigt og hensigtsmæssigt« (3) at indføje en henvisning i forslagets betragtning 13 til sikkerhedsbestemmelserne i artikel 91 i kapitel IX i EUDPR (4) at knytte fristerne for opbevaring af oplysninger sammen med de frister for opbevaring, der allerede er fastsat i artikel 29 i Eurojustforordningen (5) at præcisere forholdet mellem det nyligt indførte stk. 8 i artikel 80 i Eurojustforordningen og artikel 90 i EUDPR.

Bruxelles, den 13. maj 2022. Wojciech Rafał WIEWIÓROWSKI

(1) Europa-Parlamentets og Rådets forordning (EU) 2018/1727 af 14. november 2018 om Den Europæiske Unions Agentur for Strafferetligt Samarbejde (Eurojust), og om erstatning og ophævelse af Rådets afgørelse 2002/187/RIA (EUT L 295 af 21.11.2018, s. 138).

(2) Forslag til Europa-Parlamentets og Rådets forordning om ændring af Europa-Parlamentets og Rådets forordning (EU) 2018/1727 og Rådets afgørelse 2005/671/RIA for så vidt angår digital informationsudveksling i terrorsager, COM(2021) 757 final, 1. december 2021.

(3) I forbindelse med dette forslag fremsatte EDPS sine formelle bemærkninger den 26. januar 2022.

(4) Se begrundelsen til forslaget COM(2022) 187 final, s. 2.